钦定古今图书集成/历象汇编/历法典/第073卷 > 宋书 > 历志序
## 钦定古今图书集成/历象汇编/历法典/第073卷 > 宋书 > 历志序

夫天地之所贵者生也，万物之所尊者人也，役智穷
神，无幽不察，是以动作云为，皆应天地之象。古先圣
哲，拟辰极，制浑仪。夫阴阳二气，陶育群品，精象所寄，
是为日月，群生之性，章为五才，五才之灵，五星是也。
历所以拟天行而序七曜，纪万国而授人时。黄帝使
大挠造六甲，容成制历象，羲和占日，常仪占月。少昊
氏有凤鸟之瑞，以鸟名官，而凤鸟氏司历。颛顼之代，
南正重司天，北正黎司地。尧复育重黎之后，使治旧
职，分命羲和，钦若昊天。故《虞书》曰：“期三百有六旬六
日，以闰月定四时，成岁。”其后授舜曰：“天之历数在尔
躬。”舜亦以命禹。爰及殷、周二代，皆创业革制，而服色
从之，顺其时气，以应天道，万物群生，蒙其利泽。三王
既谢，史职废官，故孔子正《春秋》以明司历之过。秦兼
天下，自以为水德，以十月为正，服色尚黑。汉兴，袭秦
正朔。北平侯张苍首言律历之事，以《颛顼历》比于六
历，所失差近。施用。至武帝元封七年，太中大夫公孙
卿壶遂、太史令司马迁等言：“历纪废坏，宜改正朔，易
服色，所以明受之于天下也。”乃诏遂等造汉历，选邓
平、长乐司马可及人间治历者二十馀人，方士唐都
分天部、洛下闳运算转历，其法积八十一寸，则一日
之分也。闳与邓平所治同。于是皆观星度，日月行，更
以算推如闳、平法，一月之日二十九日八十一分日
之四十三。诏迁用邓平所造《八十一分律历》，以平为
太史丞。至元凤三年，太史令张寿王上书，以为元年
用黄帝调历，令阴阳不调，更历之过。诏下主历使者
鲜于妄人与治历大司农中丞麻光等二十馀人，杂
候晦、朔、弦、望二十四气。又诏丞相、御史、大将军、右将
军、史各一人，杂候上林清台，课诸疏密，凡十一家。起
三年，尽五年，寿王课疏远。又汉元年不用黄帝调历
效，劾寿王逆天地，大不敬，诏勿劾，复候尽六年。《太初
历》第一，《寿王历》乃太史官殷历也。寿王再劾不服，竟
下吏。至孝成时，刘向总六历，列是非，作《五纪论》。向子
歆作《三统历》以说《春秋》，属辞比事，虽尽精巧，非其实
也。班固谓之密要，故《汉历志》述之。校之何承天等六
家之历，虽六元不同，分章或异，至今术差，或三日，或
二日，数时考其远近，率皆六国及秦时人所造。其术
斗分多，上不可检于《春秋》，下不验于汉魏，虽复假称
帝王，祇足以惑时人耳。